Kapers ry met seuntjie weg, vroue ondervra | Netwerk24
Deur Ischke de Jager 12 Maart 2019 21:44
Die polisie het twee vroue vir ondervraging ingeneem in verband met 'n motorkaping waarin die kapers met 'n driejarige seuntjie weggejaag het.
Die voertuig, met die kind daarin, is Dinsdag omstreeks 09:45 verlate op 'n grondpad in die omgewing van Grasmere naby Johannesburg gevind.
'n Driejarige seuntjie is Dinsdagoggend in die omgewing van Grasmere, Johannesburg, gekry in 'n voertuig wat vermoedelik in die vroeë oggendure gekaap is. Foto: Verskaf
Paramedici het die seuntjie op die toneel ondersoek. Hy is ongedeerd en is aan sy pa terugbesorg.
Die voertuig waarin hy was, is die oggend omstreeks 01:00 by Weilers Farm gekaap en naby die Thulamntwana- informele nedersetting opgespoor, nie ver van waar dit gekaap is nie.
Daar word beweer die 37-jarige motorbestuurder het met sy vriendin en sy seuntjie in die voertuig langs die pad stilgehou toe twee gewapende mans uit die bosse te voorskyn gekom het.
"Hulle het vuurwapens op die man gerig en die voertuig gevat," sê kol. Lungelo Dlamini.
Die man en sy vriendin is nie beseer nie.
Die twee vroue word ondervra omdat hulle moontlik met die kapers saamgewerk het, sê Dlamini.
Sodra hulle aangekla word, sal hulle in die landdroshof in Vereeniging verskyn en hulle kan moontlik teregstaan as medepligtiges in die kaping.